CELEX: 32016D0025
Language: sl
Date: 2016-09-21 00:00:00
Title: Sklep Evropske centralne banke (EU) 2016/1734 z dne 21. septembra 2016 o spremembi Sklepa ECB/2013/54 o postopkih akreditiranja izdelovalcev zaščitenih elementov eura in elementov eura (ECB/2016/25)

29.9.2016   
            
            
               SL
            
            
               Uradni list Evropske unije
            
            
               L 262/30
            
         SKLEP EVROPSKE CENTRALNE BANKE (EU) 2016/1734
   z dne 21. septembra 2016
   o spremembi Sklepa ECB/2013/54 o postopkih akreditiranja izdelovalcev zaščitenih elementov eura in elementov eura (ECB/2016/25)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti člena 128(1) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti člena 12.1, člena 16 in člena 34.3 Statuta,
   ob upoštevanju naslednjega:
   
               (1)
            
            
               Člen 128(1) Pogodbe in člen 16 Statuta Evropskega sistema centralnih bank in Evropske centralne banke določata, da ima Evropska centralna banka (ECB) izključno pravico odobriti izdajanje eurobankovcev v Uniji. Ta pravica vključuje pristojnost za sprejemanje ukrepov za varovanje celovitosti eurobankovcev kot plačilnega sredstva in ob tem možnost, da ECB občasno spreminja obseg te pristojnosti, tako da sredstva, ki so na voljo za zagotavljanje celovitosti eurobankovcev, ostanejo ustrezna.
            
         
               (2)
            
            
               Da se zagotovi celovitost eurobankovcev, veljajo zato za akreditirane izdelovalce v skladu s Sklepom ECB/2013/54 (1) trajne obveznosti. Nekatere trajne obveznosti bi bilo treba spremeniti na podlagi praktičnih izkušenj, pridobljenih po začetku veljavnosti Sklepa ECB/2013/54.
            
         
               (3)
            
            
               Ukrepe, ki bi lahko vplivali na status akreditacije akreditiranega izdelovalca, vključno s prenosom ali odstopom veljavne akreditacije, bi bilo treba dovoliti, kadar ECB s takim ukrepom predhodno pisno soglaša. Obveznost obvestitve ECB o spremembah lastniške strukture bi bilo treba omejiti na primere, ko lahko taka sprememba lastniške strukture subjektu, udeleženemu pri nameravani spremembi lastniške strukture, neposredno ali posredno omogoči, da pridobi dostop do zaupnih informacij.
            
         
               (4)
            
            
               Poleg tega bi bilo treba Izvršilnemu odboru omogočiti izvajanje gospodarskih sankcij na področju skupne zunanje in varnostne politike in upoštevanje sankcij, ki se bile uvedene v skladu z mednarodnimi pogodbami. Prav tako se lahko upoštevajo drugi zadevni instrumenti, kot so resolucije Varnostnega sveta Združenih narodov.
            
         
               (5)
            
            
               Zato je treba Sklep ECB/2013/54 ustrezno spremeniti –
            
         SPREJEL NASLEDNJI SKLEP:
   Člen 1
   Sprememba
   Člen 12 Sklepa ECB/2013/54 se nadomesti z naslednjim:
   
      „Člen 12
      Trajne obveznosti akreditiranih izdelovalcev
      1.   Akreditirani izdelovalec obravnava materialne zahteve kot zaupne.
      2.   Akreditirani izdelovalec za zadevno mesto izdelave predloži ECB kopijo ustreznega certifikata iz člena 4(3), kadar koli se tak certifikat obnovi ali spremeni, in sicer v treh mesecih od zadevnega datuma obnovitve ali spremembe. Akreditirani izdelovalec nemudoma pisno obvesti ECB o preklicu katerega koli certifikata iz člena 4(3).
      3.   Akreditirani izdelovalec nemudoma pisno obvesti ECB, če namerava opraviti katero koli od naslednjih dejanj:
      
                  (a)
               
               
                  spremeniti katero koli ureditev na zadevnem mestu izdelave po podelitvi akreditacije na način, ki vpliva ali bi lahko vplival na izpolnjevanje ustreznih zahtev za akreditacijo, vključno s spremembami podrobnosti iz člena 5(2)(a) do (d);
               
            
                  (b)
               
               
                  prenesti ali odstopiti svojo akreditacijo tretji osebi, kar vključuje njegove hčerinske in povezane družbe;
               
            
                  (c)
               
               
                  spremeniti svojo lastniško strukturo, če bi lahko ta sprememba lastniške strukture subjektu, udeleženemu pri nameravani spremembi lastniške strukture, neposredno ali posredno omogočila, da pridobi dostop do zaupnih informacij, kot so materialne zahteve, ki jih mora akreditirani izdelovalec varovati kot zaupne v skladu z veljavnimi pravnimi akti ECB ali pogodbenimi obveznostmi do ECB, ene ali več NCB ali enega ali več akreditiranih izdelovalcev;
               
            
                  (d)
               
               
                  začeti postopek za prenehanje izdelovalca ali podoben postopek;
               
            
                  (e)
               
               
                  reorganizirati svoje poslovanje ali strukturo na način, ki bi lahko vplival na dejavnost, za katero je bila podeljena akreditacija;
               
            
                  (f)
               
               
                  vključiti podizvajalce ali tretje osebe, ki niso zaposlene pri akreditiranem izdelovalcu, v dejavnost v zvezi z elementi eura ali zaščiteno dejavnost v zvezi z eurom, za katero ima izdelovalec akreditacijo, ne glede na to, ali se bo vključitev podizvajalca ali tretje osebe v dejavnost v zvezi z elementi eura ali zaščiteno dejavnost v zvezi z eurom izvedla na zadevnem mestu izdelave ali na drugem mestu;
               
            
                  (g)
               
               
                  kateri koli del zaščitene dejavnosti v zvezi z eurom ali dejavnosti v zvezi z elementi eura ali katere koli zaščitene elemente eura ali elemente eura oddati v zunanje izvajanje tretji osebi ali prenesti na tretjo osebo, kar vključuje izdelovalčeve hčerinske in povezane družbe.
               
            4.   Akreditirani izdelovalec lahko v dejavnosti iz točk (f) in (g) odstavka 3 vključi tretjo osebo, kar vključuje njegove hčerinske in povezane družbe, samo pod pogojem, da je bila tej tretji osebi podeljena akreditacija ali začasna akreditacija v skladu s členom 2. Tretja oseba v prošnji za začetek postopka za podelitev začasne akreditacije ECB pisno potrdi, če namerava izvajati zaščiteno dejavnost v zvezi z eurom ali dejavnost v zvezi z elementi eura brez sprememb ureditev na zadevnem mestu izdelave, za katero je ECB podelila akreditacijo ali začasno akreditacijo akreditiranemu izdelovalcu, ki jo bo prenesel ali odstopil. V tem primeru lahko ECB omeji oceno prošnje za začetek postopka na oceno informacij in dokumentov, ki jih je izdelovalec predložil v pisni potrditvi, razen če je bil ob pregledih zadevnega mesta izdelave ugotovljen hujši primer neizpolnjevanja ustreznih materialnih zahtev na tem mestu izdelave, ki še ni bil odpravljen.
      5.   Akreditirani izdelovalec lahko opravi dejanje, navedeno v odstavku 3, samo po predhodnem pisnem soglasju ECB. V naslednjih primerih lahko Izvršilni odbor zavrne izdajo predhodnega pisnega soglasja ECB ali predhodno pisno soglasje ECB izda samo pod pogojem, da prosilec ali prosilci spoštujejo omejitve ali obveznosti ravnanja.
      
                  (a)
               
               
                  Če utemeljeno dvomi, da prosilec ali prosilci izpolnjujejo vse ustrezne zahteve za akreditacijo.
               
            
                  (b)
               
               
                  Če se subjekt, ki je udeležen v nameravani dejavnosti, (i) nahaja v tretji državi, ki ni država članica Unije ali država članica Evropskega združenja za prosto trgovino, ali (ii) nahaja v državi članici Unije ali državi članici Evropskega združenja za prosto trgovino, vendar njegovo poslovanje prek lastništva, delnega lastništva ali drugega načina neposrednega ali posrednega nadzora nadzirajo subjekti s sedežem zunaj države članice Unije ali države članice Evropskega združenja za prosto trgovino. Pri sprejemanju odločitve o izdaji soglasja Izvršilni odbor upošteva, ali bi se lahko štelo, da je dejanje, za katero prosilec prosi za soglasje, v nasprotju z ureditvami sankcij, ki bi utegnile vplivati na udeleženi subjekt, na primer:
                  
                              (i)
                           
                           
                              sklepom ali uredbo Sveta Evropske unije o gospodarskih sankcijah na področju skupne zunanje in varnostne politike ali izraženim ciljem ali namenom takega sklepa ali uredbe;
                           
                        
                              (ii)
                           
                           
                              obveznostjo držav članic, določeno v pravnih aktih Unije, ki se neposredno uporabljajo, da uvedejo gospodarske sankcije na področju skupne zunanje in varnostne politike;
                           
                        
                              (iii)
                           
                           
                              mednarodno pogodbo, ki so jo potrdili zakonodajni organi Unije ali vseh držav članic, katerih valuta je euro.
                           
                        
            Omejitve in obveznosti ravnanja se po naravi in obsegu omejijo na tisto, kar je potrebno za doseganje cilja, navedenega v sklepu Izvršilnega odbora. Oblikujejo se tako, da čim manj posegajo v svobodo opravljanja gospodarske dejavnosti. O vseh sklepih Izvršilnega odbora o zavrnitvi izdaje predhodnega pisnega soglasja ECB ali o izdaji predhodnega pisnega soglasja ECB samo pod pogojem, da prosilec ali prosilci spoštujejo omejitve ali obveznosti ravnanja, se nemudoma obvesti Svet ECB.
      Izvršilni odbor lahko na operativno raven ECB prenese pooblastilo za izdajo pisnega soglasja ECB v primerih, kadar so izpolnjene vse ustrezne zahteve za akreditacijo in se noben subjekt, ki je udeležen v nameravani dejavnosti, ne nahaja zunaj Evropske unije ali Evropskega združenja za prosto trgovino.
      6.   Akreditirani izdelovalec nemudoma pisno obvesti ECB, če opravi dejanje, navedeno v odstavku 3, ne glede na to, ali je ECB izdala predhodno pisno soglasje, ali če se zgodi kateri od naslednjih primerov:
      
                  (a)
               
               
                  začetek postopka za prenehanje izdelovalca ali podobnega postopka;
               
            
                  (b)
               
               
                  začetek postopka za reorganizacijo izdelovalca na način, ki bi lahko vplival na dejavnost, za katero je bila podeljena akreditacija;
               
            
                  (c)
               
               
                  imenovanje likvidacijskega upravitelja, stečajnega upravitelja, upravitelja ali podobnega uradnika v zvezi z izdelovalcem ali
               
            
                  (d)
               
               
                  iztek nepretrganega obdobja 34 mesecev od njegove zadnje proizvodnje.
               
            7.   Akreditirani izdelovalec z začasno akreditacijo nemudoma obvesti ECB, kadar prejme uradno naročilo za proizvodnjo od drugega akreditiranega izdelovalca, NCB ali ECB, tako da se lahko čim prej opravijo ustrezni pregledi. Uradno obvestilo mora vsebovati informacije o uradnem naročilu za proizvodnjo ter načrtovani datum začetka in konca proizvodnje.
      8.   Akreditirani izdelovalec z začasno akreditacijo predloži ECB informacije o vidikih varstva okolja, zdravja in varnosti, kot to zahtevajo ustrezne materialne zahteve.
      9.   Če je akreditirani izdelovalec tiskarna, organizira izvedbo analize kemijskih snovi končanih eurobankovcev in poroča ECB v skladu z ustreznimi zahtevami glede varstva okolja, zdravja in varnosti.“
   
   Člen 2
   Končni določbi
   Ta sklep začne učinkovati na dan, ko so o njem uradno obveščeni naslovniki.
   Uporablja se od 1. novembra 2016.
   Člen 3
   Naslovniki
   Ta sklep je naslovljen na izdelovalce zaščitenih elementov eura in elementov eura ter na nacionalne centralne banke držav članic, katerih valuta je euro, kadar koli te opravljajo preverjanja zalog, preverjanja uničenja ali preverjanja prevozov.
   
      V Frankfurtu na Majni, 21. septembra 2016
      
         
            Predsednik ECB
         
         Mario DRAGHI
      
   
   
      (1)  Sklep ECB/2013/54 z dne 20. decembra 2013 o postopkih akreditiranja izdelovalcev zaščitenih elementov eura in elementov eura ter o spremembi Sklepa ECB/2008/3 (UL L 57, 27.2.2014, str. 29).